दूए दिन परतियै ओ रस्ते च ल’ब्बन ही। साढ़े बागै कोल अपने खेतरें च कूड़े दी टोकरी सुट्टन ओ रोज बडलै ते तरकालें जन्दी ही। हून पन्छान निकलदे गै ए रोज ल’ब्बन लगी पेई। असल च, पैहलें कदें एह्दे अल ध्यान गै नेहा गेआ। हून दिखदे-सुनदे गल्लबात बी होन लगी पेई। इक्क रोज इसी सद्दियै में अपने बागा च लेई गेआ। उत्थें बेहियै इसदा पूरा हाल सुनेआ जे कोह्दे घरा दा आई दी ऐ ते किह्यां? इसनै सनाया हा जे इक बड्डी भैन बी ऐ, जेह्ड़ी जबान ऐ ते ब्योह्नेजोग होई गेदी ऐ। पिता गरीब ऐ, इस्सै करी ए किस्मतू दी मारी इत्थें र’वा करदी ऐ। घरा दा बूआ नै सिरा पर हत्थ फेरियै ते मेरा बच्चा, मेरा बच्चा आखियै आन्दा हा। हून बगानी पाला करदी ऐ ते इसकरी रौं नेईं रखदी।"